Coronasmitte påvist i Bergen

En person bosatt i Bergen kommune har i dag fått påvist coronavirus. Totalt er det nå fem personer som har fått påvist coronaviruset i Norge.

Oppdatert 28. februar

Artikkelen er over 206 dager gammel, myndighetenes råd angående coronasmitten kan derfor være utdaterte. Du kan alltid holde deg oppdatert i vår spesial, eller gjennom FHIs nettsider.

Det melder Bergen kommune i en pressemelding.

Personen har vært på reise i Nord-Italia og er nå i hjemmeisolasjon i boligen sin i Bergen.

Etat for helsetjenester i Bergen kommune undersøker nå hvem vedkommende har vært i kontakt med, og Bergen legevakt vil gjennomføre tester på personer som kan være utsatt for smitte.

– Innbyggere som kan ha vært utsatt for smitterisiko, vil få direkte informasjon av helsetjenestene om hvordan de skal forholde seg. For øvrig oppfordrer vil alle innbyggere om å ha gode hygienetiltak, sier Brita Øygard i pressemeldingen.

Kommunen opplyser videre at alle innbyggere i Bergen vil motta en SMS og bes om å holde seg oppdatert på kommunens nettsider.

– Ikke alvorlig syk

Fylkeslege Helga Arianson sier til VG at personen som har testet positivt skal være er lettere syk, ikke alvorlig syk.

– Jeg vet at det er en person som har vært i Nord- Italia, kom hjem og ble syk, og tok kontakt med helsetjenesten. Vi jobber med å kartlegge situasjonen. Det ble sagt at vedkommende kom hjem på tirsdag, sier hun.

Arianson understreker at retningslinjene folk skal forholde seg til, fortsatt er å hoste riktig og ha god håndhygiene.

– Det at det kom et bekreftet tilfelle i Bergen nå, det er ikke uventet. Det endrer ikke situasjonen eller strategien, som fortsatt er å begrense og forsinke utbruddet, sier hun.

Hør om hvordan kappløpet om å finne en corona-vaksine utspiller seg i podkasten «Verdens Gang»:

12 personer skal testes

– Jeg kan bekrefte at en person bosatt i Bergen kommune i dag har fått påvist coronavirus gjennom testing ved Haukeland sykehus. Vi venter på en endelig bekreftelse fra Folkehelseinstituttet i løpet av noen timer, sier etatsdirektør Brita Øygård på en pressekonferanse.

Det undersøkes nå hvem personen har vært i kontakt med personen, forteller hun.

– Når det gjelder barnehager og skoler, vil Bergen kommune sende ut informasjon til foreldre med råd i forbindelse med coronavirus. Denne informasjonen blir også tilgjengelig på kommunens nettsider. Skoler og barnehager starter som vanlig etter vinterferien på mandag, og rådes til å sette inn ekstra smittevernstiltak, sier Øygård.

Etter planen skal 12 personer testes på legevakten i løpet av dagen, informerer legevaktsjef Dagrunn Linchausen på pressekonferansen.

Helsebyråd Beate Husa understreker at for de aller fleste er coronaviruset ikke farlig.

– Men for å unngå mest mulig spredning sånn at de i risiko ikke skal bli smittet, så er det aller viktigste forebyggende tiltaket hver og en av oss kan gjøre å vaske hendene våre, sier Husa.

Totalt fem smittede

Det er nå totalt fem personer som er smittet med coronavirus i Norge.

26. februar ble det første tilfellet av viruset bekreftet i Norge hos en Tromsø-kvinne som har vært i Kina.

27. februar ble smitte påvist hos ytterligere tre personer hvorav en person bosatt i Bærum har vært i Iran, og to personer bosatt i Oslo har vært i Nord-Italia.

Samtidig er omkring 100 personer i landet satt i hjemmekarantene mens de venter på svar fra prøveresultater.

Publisert: 28.02.20 kl. 13:47 Oppdatert: 28.02.20 kl. 14:38

Les også

Mer om Coronaviruset Bergen kommune